قمر ہاشمی

سید محمد اسماعیل ہاشمی المعروف قمر ہاشمی (پیدائش: 2 فروری، 1922ء - 16 جون 1993ء) پاکستان سے تعلق رکھنے والے اردو زبان کے نامور شاعر اور صحافی تھے۔  وہ شاعری میں اختر شیرانی کے شاگرد تھے۔ ادب کی ترقی پسند تحریک وابستہ تھے۔ انہیں  سوویت یونین کی جانب سے  ادب کے لینن پرائز اور حکومت پاکستان کی جانب سے ان کے نعتیہ مجموعے مرسلِ آخر پر قومی سیرت ایوارڈ سے نوازا گیا۔

حالات زندگی 
قمر ہاشمی 2 فروری 1922ء کو ریاست ٹونک، راجستھان، برطانوی ہندوستان میں پیدا ہوئے۔ ان کا اصل سید محمد اسماعیل شہید، تخلص قمر اور قلمی نام قمر ہاشمی تھا۔ ان کے والد مولوی حکیم سید احمد ہاشمی برق اپنے دور کے جید عالم اور نباض تھے، مجسٹریٹ کے عہدے پر فائز تھے۔  ان کا تبادلہ اٹاوہ اور پھر گوالیار کی دیوانی عدالت میں ہوا، قمر ہاشمی بھی والد کے ساتھ اٹاوہ گئے جہاں انہوں نے انگریزی اسکول سے تعلیم حاصل کی۔ میٹرک علی گڑھ سے پاس کیا۔ انٹرمیڈیٹ اور منشی فاضل کے امتحانات جامعہ پنجاب سے پاس کیے۔ اسکول میں اسکاؤٹ لیڈر رہے۔ پہلی ہند اسکائوٹ جموری منعقدہ مقبرہ ہمایوں دہلی 1937ء میں شرکت کی اور  اسکاؤٹ تحریک کے بانی  لارڈ بیڈن پاول سے انعام اور ٹائٹل حاصل کیا۔ قمر ہاشمی نے ملازمت کا آغاز کانپور میں سینٹرل آرڈینس ڈپو (سی او ڈی) سے کیا۔ تقسیم ہند اپنے بڑے بھائی  سید عبد اللہ ہاشمی  کے ساتھ پاکستان منتقل ہو گئے اور ٹنڈو آدم میں قیام پذیر ہو گئے۔ قمر نے یہاں سر سید ہائی اسکول میں بطور استاد ملازمت حاصل کر لی۔ پھر کراچی آ گئے اور یہاں ڈان اردو میں سب ایڈیٹر مقرر ہو گئے۔ 1952ء میں حکیم محمد سعید کے ادارے ہمدرد وقف پاکستان کے شعبہ معلومات سے وابستہ ہو گئے۔ اشتہارات کا اسکرپٹ، ماہنامہ ہمدرد نونہال کے مضامین خصوصاً نظموں کی جانچ پرکھ اور ماہنامہ ہمدرد صحت کے لیے تراجم وغیرہ کی ذمہ داریاں ادا کرتے رہے۔ آرام باغ میں واقع ہمدرد کتابستان کے منیجر اور خبرنامہ  ہمدرد  کے مدیر بھی رہے۔ 1949ء کے آخر میں انجمن ترقی پسند مصنفین پاکستان کی پہلی کانفرنس  منعقدہ لاہور میں کراچی کے وفد کے ساتھ شرکت کی۔ ان دنوں وہ انجمن ترقی پسند مصنفین کے ترجمان مضراب کے مدیر تھے۔ 1953ء میں انجمن ترقی پسند مصنفین پاکستان کی کراچی میں منعقدہ  دوسری کانفرنس میں شرکت کی۔ ان کی تصانیف میں مرسلِ آخر (نعتیہ نظم)،  ہمہ رنگ و ہمہ نظم انسان، دانائی کا آفتاب لینن، نروان ساگر  طویل نظمیں اور  نوحوں پر مشتمل مجموعہ تماشا طلب آزار شامل ہیں۔

وفات 
قمر ہاشمی 16 جون 1993ء کو کراچی، پاکستان میں انتقال کر گئے۔ وہ کراچی کے میوہ شاہ قبرستان میں آسودہ خاک ہیں۔

حوالہ جات 

1922ء کی پیدائشیں
1993ء کی وفیات
پاکستانی مسلم شخصیات
کراچی کے شعرا
بیسویں صدی کے پاکستانی شعرا
پاکستانی اردو شعرا
کراچی میں وفات پانے والی شخصیات
پاکستانی جریدہ مدیران
نعتیہ شاعر